b'\n_START_ARTICLE_\nSant Vicen\xc3\xa7 d\'Albarca\n_START_SECTION_\nDescripci\xc3\xb3\n_START_PARAGRAPH_\nConstru\xc3\xafda amb carreus molt regulars, l\'esgl\xc3\xa9sia de Sant Vicen\xc3\xa7 presenta una sola nau amb quatre capelles laterals, dues a cada banda, i a la cap\xc3\xa7alera un absis rom\xc3\xa0nic amb finestra de doble esqueixada que, juntament amb petits sectors dels murs, \xc3\xa9s l\'\xc3\xbanica part conservada de l\'obra original. La nau, d\'estil renaixentista, \xc3\xa9s coberta per una volta de can\xc3\xb3 de mig punt i unida al presbiteri per un gran arc triomfal. La fa\xc3\xa7ana \xc3\xa9s dividida en dos registres per una petita cornisa horitzontal que enlla\xc3\xa7a amb el campanar, situat a la dreta de l\'edifici. Al registre inferior els angles s\xc3\xb3n fets de carreus encoixinats. La portada renaixentista que centra el cos de l\'esgl\xc3\xa9sia \xc3\xa9s emmarcada per una motllura i coronada per un front\xc3\xb3. El registre superior \xc3\xa9s centrat per un ull de bou. El campanar, de base quadrada, consta de tres cossos. El superior, amb obertura de mig punt, t\xc3\xa9 cobertes de pavell\xc3\xb3.\n_START_SECTION_\nHist\xc3\xb2ria\n_START_PARAGRAPH_\nL\'esgl\xc3\xa9sia de Sant Vicen\xc3\xa7 est\xc3\xa0 situada al poble d\'Albarca, petit nucli empla\xc3\xa7at a 815 m d\'altitud al lloc on s\'uneixen el Montsant amb les muntanyes de Prades._NEWLINE_\xc3\x89s un edifici d\'origen rom\xc3\xa0nic. Apareix esmentat per primera vegada el 1151, amb motiu d\'una donaci\xc3\xb3 feta per Ramon de Cervera i la seva muller Ponceta a "Petro capellano de Pin\xc3\xb3s". A inicis del segle XVII fou refet en gran part (hi consta la data del 1612).'